BUENOS AIRES. Lekári nariadili argentínskej prezidentke Cristine Fernándezovej mesiac oddychu po tom, ako jej diagnostikovali krvný výron v v lebečnej dutine spôsobený nedávnym poranením hlavy.
Informovala o tom dnes agentúra AP.
Fernándezovej hovorca v sobotu večer oznámil, že prezidentka utrpela 12. augusta bližšie nešpecifikované zranenie lebky.
Lekári 60-ročnú prezidentku ihneď po úraze vyšetrili počítačovým tomografom, no nič podozrivého nenašli. Prominentná pacientka sa pôvodne nesťažovala na žiadne ťažkosti.
Takzvaný chronický subdurálny hematóm, krvný výron v mozgových obaloch zapríčinený traumatickým poranením mozgu, vyšiel najavo až po sobotňajšom opätovnom vyšetrení, keď Fernándezová opäť vyhľadala lekársku pomoc kvôli nepravidelnému srdečnému rytmu a náhlym bolestiam hlavy.
Podrobnejšie informácie o augustovom úraze prezidentky neboli zverejnené. Zatiaľ nie je jasné, či Fernandézová bude počas avizovaného mesačného odpočinku riadiť krajinu sama z prezidentskej rezidencie, alebo či bude oficiálne práceneschopná a odovzdá právomoci viceprezidentovi Amadovi Boudouovi.